《放怀 其二》
清代·孙元衡

一岁芝三秀，千年桃始花。徘徊迟速间，椒庭问仙家。

熟诵灌顶迟，何必餐流霞。露葵与朝槿，可以啜其葩。

海邦有山蓣，名曰文来瓜。嫩绿含松粉，甘香胜胡麻。

时蔬多木本，四序摘新芽。充盘以适意，灵异非所誇。

作者简介：安徽桐城人，字湘南。贡生。官至东昌知府。有《赤嵌集》，乃康熙四十四年任台湾同知后所作，记土风物产。